Avoimuusrekisterityöryhmän kokous 8/2021

Aika 20.5.2021 klo 10:00-12:00

Paikka Kokous järjestettiin etäyhteyksin

Osallistujat Niklas Wilhelmsson, yksikönpäällikkö, oikeusministeriö (pj)

~~Juuso Oilinki, erityisasiantuntija, oikeusministeriö~~

Pertti Rauhio, hallintojohtaja, eduskunnan kanslia

Miska Lautiainen, lainsäädäntöneuvos, valtiovarainministeriö

Liisa Partio, jäsen, Kansalaisyhteiskuntapolitiikan neuvottelukunta KANE

Tuomo Yli-Huttula, puheenjohtaja, Edunvalvontafoorumi

Pentti Mäkinen, Transparency Finland

~~Markku Jokisipilä, johtaja, eduskuntatutkimuksen keskus~~

Emilia Korkea-aho, apulaisprofessori

Sami Demirbas, asiantuntija, oikeusministeriö (sihteeri)

Heini Huotarinen, neuvotteleva virkamies, oikeusministeriö (sihteeri)

Anna Pohjalainen, EU-asiantuntija, oikeusministeriö (sihteeri)

1. **Kokouksen avaaminen ja esityslistan hyväksyminen**

Puheenjohtaja avasi kokouksen klo 10:03. Hyväksyttiin esityslista.

1. **Edellisen kokouksen pöytäkirjan hyväksyminen**

Hyväksyttiin edellisen kokouksen pöytäkirja.

1. **OHRY-kokouksen läpikäynti**

Käytiin lyhyesti läpi 3.5. pidetyn ohjausryhmäkokouksen kuulumiset. Ohjausryhmän jäsenet kiinnittivät huomiota hallituksen esityksen luonnoksessa käytettyyn terminologiaan. Sisällön osalta käytiin keskustelua muun muassa satunnaisuudesta ja tavanomaisesta asioinnista viranomaisissa. Avoimuusrekisterin soveltamisalan osalta ohjausryhmän jäsenten keskuudessa on edelleen eri näkemyksiä, mutta yleisesti valmistelun on katsottu menevän oikeaan suuntaan. Hallituksen esityksessä on tarkoitus esitellä eri soveltamisalavaihtoehdot.

1. **Esitys avoimuusrekisteristä**

Käytiin läpi luonnosta hallituksen esitykseksi. Luonnosta on työstetty edelleen ohjausryhmän kokouksen 3.5. jälkeen. Osa luvuista vaatii enemmän, osa vähemmän jatkotyöstämistä.

Taustaa koskevan 1 luvun osalta keskusteltiin muun muassa avoimuusrekisterihankkeen käynnistämiseen johtaneista tekijöistä sekä hankkeen yhteydestä avoimen hallinnon toimintaohjelmiin. Nykytilaa koskevan 2 luvun osalta keskusteltiin muun muassa lobbauksen ilmenemismuodoista ja käytännöistä Suomessa. Muutokset valmistelukulttuurissa ovat johtaneet muutoksiin myös lobbauksen tavoissa. Tavoitteita koskevasta 3 luvusta ei käyty keskustelua. Ehdotuksia ja niiden vaikutuksia koskevan 4 luvun osalta keskusteltiin muun muassa avoimuusrekisterilainsäädännön vaikutuksista konsulttilobbausmarkkinoihin sekä kansalaisten asemaan ja kansalaisyhteiskunnan toimintaan. Keskusteltiin myös toimialajärjestöjen roolista ja niiden harjoittamasta lobbauksesta. Lisäksi keskusteltiin rekisteriviranomaisen resursoinnista. Muita toteuttamisvaihtoehtoja koskevan 5 luvun osalta käytiin keskustelua kansainvälisistä esimerkeistä ja siitä, mitkä tekijät/tapahtumat ovat johtaneet avoimuusrekisterin käyttöönottoon eri maissa. Todettiin, että EU:n uusi toimielinten välinen sopimus avoimuusrekisteristä tulee näillä näkymin voimaan kesällä. Keskusteltiin avoimuusrekisterilainsäädännön ulkopuolelle rajattavista tahoista. Kuntiin kohdistuvan lobbauksen rajaaminen sääntelyn ulkopuolelle tulee suoraan toimeksiannosta. Rekisterin laajentamista kuntatasolle arvioidaan myöhemmin. Lausuntopalautetta koskeva 6 luku täydennetään lausuntokierroksen jälkeen.

Keskusteltiin säännöskohtaisia perusteluita koskevasta 7 luvusta. Lakiluonnoksen **2** **§:n** perusteluiden osalta keskusteltiin muun muassa ilmaisujen ”pitkäjänteinen tai suunnitelmallinen vaikuttamistoiminta” sekä ”julkinen yleisötilaisuus” sisällöstä ja merkityksestä. Pohdittiin tarvetta sisällyttää lakiluonnokseen määritelmäpykälä. Keskusteltiin siitä, ketkä kaikki kuuluvat kansanedustajien ja ministereiden poliittiseen avustajakuntaan. Lakiluonnoksen **3 §:n** perusteluiden osalta pohdittiin lisäesimerkkejä tavanomaisesta ja välttämättömästä yhteydenpidosta viranomaisissa ja keskusteltiin ilmaisun ”satunnainen vaikuttamistoiminta” sisällöstä. Keskusteltiin myös suomalaisen järjestökentän moninaisuudesta ja tämän moninaisuuden huomioimisesta avoimuusrekisterilaissa. Keskusteltiin myös erilaisista muutoksenhakulautakunnista, joita ei ole ehdotuksessa suljettu avoimuusrekisterilain soveltamisalan ulkopuolelle, toisin kuin tuomioistuimet. Lakiluonnoksen **4** **§:n** perusteluiden osalta keskusteltiin avoimuusrekisterin sisältämien perustietojen osalta muun muassa tarpeesta sisällyttää ilmoitettaviin tietoihin vaikuttamistoimintaa harjoittavan tahon yhteyshenkilö. Keskusteltiin myös tavasta antaa yleiskuvaus toiminnasta. Lakiluonnoksen **6** **§:n** perusteluiden osalta kiinnitettiin huomiota muun muassa toimintailmoituksen jättämisajankohdan tarkentamiseen. Lakiluonnoksen **7 §:n** perusteluiden osalta kiinnitettiin huomiota ilmoitusvelvollisten velvollisuuteen antaa salassapitosäännösten estämättä rekisteriviranomaiselle sen pyynnöstä valvontaa varten tarvittavat asiakirjat ja tiedot. Pohdittiin, mitä tietoja rekisteriviranomainen voi tarvita ja millainen virhe oikeuttaa rekisteriviranomaisen esittämään tällaisen pyynnön.

1. **Muut asiat**

- Kyselytutkimuksen tilanne

Päätettiin palata asiaa seuraavassa työryhmäkokouksessa.

- Seuraavat ohjausryhmän ja työryhmän kokoukset

Todettiin, että kalenterikutsu viimeiseen työryhmäkokoukseen on lähetetty. Lisäkokous järjestetään tarvittaessa. Ohjausryhmä kokoontuu vielä kaksi kertaa ennen toimikauden päättymistä.

1. **Kokouksen päättäminen**

Päätettiin kokous klo 12:20.